
Af samme forfatter:




	 Økoangst. Vandplaneten IV. Digte.


	 Det vilde i os. Vandplaneten III. Digte.


	 Grønne sange til tiden. Vandplaneten II. Digte.


	 Vandplaneten. Digte.


	 Livstegn. Fortællinger om de sidste oprindelige jægerfolk.


	 Naturfag er kulturfag. Om almendannelse.


	 Læringens biologi og undervisning der virker.


	 Biologihåndbogen – biologiske overblikstekster.


	 Naturtegning - teknik og motiver.












Forord


På Vandplaneten er vi livstidsfanger. På den klode, der burde opfattes som et paradis, er vi nu truet af selvskabte klimaændringer. De endnu ufødtes drøm er at hele Vandplanetens liv igen. Den endnu ufødte synger: "Skærm mig nu hvert levet sekund, mød mig med håb og kys af din mund". Poesiens rytmik og metrik bygger på gentagelsens nødvendighed, som er et livsvigtigt tema i natureni. Tilfældige afvigelser er altid indledning til evolutionære eksperimenter med ukendte udfald. Som sådan passer de klassiske, bundne metriske former fint til naturens afgrænsede former, hvor ægte intelligens og kreativitet er bundet til mangfoldighed i økosystemer. ”Der er sat grænser for størrelse og vækst for alting i naturen, men ilden vokser i det uendelige, hvis den tilføres noget brændbart” (Aristoteles i Om sjælen, 2. bog). Hvornår holder vi op med at eksperimentere med at brænde den fossile energi af?


Som al metrisk lyrik forstærkes oplevelsen med en melodi, så teksten kan gentages som fællessang. Det er ved det treenige møde mellem poesi, musik og mennesker, vi både kan løfte os i fællesskab om glæden og håbet og trøste os i smerten og sorgen. Tak til Erik Sommer, Mads Granum, Aase Collin, Poul Råby, Rasmus Skov Borring og Hanne Korsgaard for fine melodier til digte i denne samling.









Drømmen


For liv er nu, det fostres, findes, slår til


i et rige af tegn, meget større end


tanker og fantasi kan sætte i spil


mellem himmel og jord. Igen og igen


kædes tegn sammen med tegn til virksomt liv,


med lyde, dufte, farver, former og smag,


der bliver til som væren med livsmotiv,


og lyset løfter nyt liv fra dag til dag.


Jeg drømmer om lysklare dage, glæden,


og kildevandets renhed, dansekæden,


til heling af rummets forgiftede prik


og hjerters nervøse pulserende stik.ii









Braget til lys 


Braget til lys i de første tider


tegner fra intet et syn,


skaber i rummet fra støv og stjerner


øjet med spejl-rhodopsiniii


der sanser skabelsens billedsider.


Væsner blev til på vort sted og klode


alt blev uendelig skønt


tomheden fyldtes af frugt med kerner


vilje og kilder til grønt


afledt fra livets forløser kode.


Vandene vrimler med fisk og hvaler


sangerne synger duet


engene summer med tegn og lyde


heler naturen til ét


undfanget fra dna-spiraler.


Skovene vrimler med dyr og fugle


binder alt sammen i net,


sårbart, som liv er på rummets sjældne


fugtige frugtbare plet,


med kraft fra sol-stjernens gyldne kugle.


Livet bli’r genfødt og livslys tænder


frodigt naturen om os


evigt som flydende vand og ånde


lever det vilde på trods


i dybe samspil vi nu erkender.









Uden tegn intet liv    iv


uden tegn intet liv


uden liv ingen sanser


uden sanser ingen oplevelser


uden oplevelser ingen hukommelse


uden hukommelse ingen læring


uden læring ingen erindring


uden erindring ingen tanker


uden tanker ingen bevidst handling


uden gerning ingen livshistorie


uden livshistorie ingen identitet


uden tegn alt dødt


ånd er usynlig


men tegn viser ånden frem


dit kærlige blik

